Pas vrasjes në Rusi të Boris Nemtsov
Shumë njerëz nuk kanë besim se do të gjendet vrasësi i udhëheqësit të opozitës
Rusët vazhdojnë të jetojnë nën peshën e vrasjes së bujshme që ndodhi të premten në qendër të Moskës, vetëm pak metra larg Kremlinit. Emri i zotit Nemtsov i është shtuar një liste të gjatë personash, të cilët mendohet se janë vrarë për shkak të kritikës së tyre të hapur ndaj udhëheqjes së Presidentit Putin. Dje, radha e njerëzve që prisnin për t’i dhënë lamtumirën udhëheqësit të vrarë të opozitës Boris Nemtsov, ishte e pafund. Në Qendrën Komunitare “Sakharov” që ishte mbushur plot me njerëz, kishte personalitete ruse dhe të huaja. Ish-kryeministri Mikhail Kasyanov foli për trimërinë e zotit Nemtsov në kundërshtimin e hapur ndaj Presidentit Putin. Por, ashtu si me vrasjet e mëparshme politike, shumë pak mendojnë se do të kapet porositësi. Nuk janë zbuluar ende personat pas vrasjes së gazetares Anna Politkovskaya, e cila kritikonte Presidentin Putin. Sergei Sokolov kryeson investigimet në , ku punonte zonja Politkovskaya. Ai thekson se pesë gazetarë dhe një jurist i kësaj gazete janë vrarë që kur zoti Putin mori pushtetin. Mbështetësit e zoti Nemtsov fajësojnë makinerinë propagandistike të Kremlinit për krijimin e një atmosfere konspiracioni, histerie nacionaliste, dhe urrejtjeje ndaj Perëndimit dhe ndaj çdokujt në Rusi që kundërshton zotin Putin. Zoti Sokolov thotë se kryehetuesi i Rusisë kërcënoi në vitin 2012 se do ta vriste atë vetë; një akuzë që tani e mohon. Ai shton se shumë gazetarë rusë dhunohen fizikisht kur sfidojnë autoritetet, por thotë se është ende e mundur të gjendet e vërteta pas vrasjes së zotit Nemtsov. Si shumë udhëheqës të tjerë të opozitës, zoti Nemtsov mendohet se ishte nën monitorimin e shërbimeve ruse të zbulimit, dhe megjithatë u vra vetëm pak metra larg Kremlinit, që konsiderohet si një nga zonat më të sigurta në Rusi. Zëdhënësi i komisionit hetimor rus, Vladimir Markin, thotë se po përdorin gjithçka të mundshme për të zbardhur vrasjen e zotit Nemtsov. Gjatë përcjelljes në banesën e fundit të zotit Nemtsov, mbështetësit thërrisnin “Rusia do të jetë e lirë!”. Ata thanë se Boris Nemtsovi, që ishte pjesë e opozitës ruse luftoi dhe humbi jetën pikërisht për këtë liri.